Ola Ødegaard

Ola Ødegaard (født 11. mars 1942 på Dombås) er en norsk journalist. Han var fram til 2015 generalsekretær i Rettferd for taperne, en stiftelse han startet i 1993. 

Arbeidet i stiftelsen består hovedsakelig i å hjelpe enkeltpersoner overfor privat og offentlig helse- og sosialforvaltning i Norge, og blant annet sørge for billighetserstatning til tidligere barnehjemsbarn og andre grupper og enkeltpersoner som har blitt utsatt for overgrep og mishandling.

Ødegaards historie og erfaringer fra en vanskelig oppvekst ble gjort kjent gjennom boka Ingen barndom (utgitt på Cappelen 1985) og Vinneren: taperen som snudde skjebnen (Genesis, 2002), begge fortalt til Arvid Møller. Som voksen arbeidet han lenge som journalist. I 1993 startet han Rettferd for taperne.

Ola Ødegaard har fått flere utmerkelser for arbeidet for «tapere» i Norge, blant annet Kongens fortjenstmedalje i gull i 2005, John Ingolf Alvheims ærespris i 2007 og Velferdsprisen i 2012.

Ola Ødegaard bor og arbeider på Dokka i det tidligere Oppland fylke.

Bibliografi 
 Ingen Barndom, Forlag Cappelen Damm AS (1985), med Arvid Møller. ISBN 9788202093600
 Vinneren «Taperen» som snudde skjebnen, Forlag Genesis Forlag (2002), med Arvid Møller. ISBN 9788247602362

Utmerkelser 
Ødegaard fikk Kongens fortjenstmedalje for innsatsen han har gjort for taperne i det norske samfunnet.
 Kongens fortjenstmedalje i gull, 2005
 John Ingolf Alvheims ærespris, 2007
 Velferdsprisen 2012

Referanser

Eksterne lenker 
 Intervju fra 2007 om Erfaringer med bruk av rettighetsdokumentasjon

Norske foreningspersoner
Personer fra Dovre kommune
Kongens fortjenstmedalje i gull
Fødsler i 1942